Milí priatelia a priaznivci značky Škoda na Slovensku,
som veľmi rád, že sa dnes môžem s vami podeliť o niečo veľmi výnimočné. V apríli 2023 je to presne 30 rokov odvtedy, čo spoločnosť Škoda Auto Slovensko odštartovala svoje pôsobenie na domácom trhu. Je to pre nás všetkých dôležitý míľnik, ktorý nám dáva nielen možnosť bilancovať, ale tiež pozerať sa dopredu.
To, čo sa začalo v roku 1993 založením oficiálneho zastúpenia značky Škoda, sa postupne rozrástlo na najširšiu autorizovanú sieť medzi automobilovými značkami na Slovensku. Tú dnes tvorí 66 autorizovaných partnerov poskytujúcich predaj a servis vozidiel, k tomu ďalších 8 servisných miest, v ktorých spolu pracuje viac ako 2000 ľudí. Predajné čísla hovoria samé za seba: za tri dekády na trhu sme nepretržite trhovou jednotkou, počas tohto obdobia sme našim zákazníkom na Slovensku dodali viac ako 626 - tisíc áut. O našich dnes už legendárnych modeloch, ako Felicia či novodobá Octavia prvej generácie, môžem vďaka ich rekordným predajom smelo tvrdiť, že do veľkej miery motorizovali Slovensko v modernej ére.
Výnimočnú rolu v úspechu importérskej organizácie zohrali naši skvelí zamestnanci, vysoko vyškolený predajný a servisný personál u partnerov a samozrejme, naši zákazníci, ktorých spokojnosť bola vždy naším prvoradým záväzkom a hnacím motorom.
Pri príležitosti 30. výročia značky Škoda Auto na Slovensku si uvedomujem, že sme dosiahli veľa, no je to aj príležitosť pozerať sa do budúcnosti. V súčasnosti prechádza globálny automobilový priemysel bezprecedentnými zmenami a značka Škoda Auto nie je výnimkou. Zároveň si udržiavame naše hodnoty a zodpovedný prístup k životnému prostrediu. Spoločenská zodpovednosť je počas celej doby neoddeliteľnou súčasťou našej firemnej kultúry. Škoda Auto Slovensko dlhodobo podporuje projekty vedúce ku skvalitneniu života obyvateľov a udržateľnému rozvoju. Už roky podporujeme detský domov Bernolákovo a minulý rok sme nadviazali spoluprácu s domovom dôchodcom v Ružinove, kde sa zamestnanci zapojili do zveľaďovania prostredia domova.
Už čoskoro predstavíme nové modely, a to ako nástupcov populárnych modelových radov, tak aj úplne nové autá s elektrickým pohonom, ktoré rozšíria naše produktové portfólio na ceste k bezemisnej mobilite.
Na záver by som chcel vyjadriť veľkú vďaku všetkým, ktorí prispeli k rozvoju našej spoločnosti Škoda Auto na Slovensku v priebehu uplynulých 30 rokov. Spoločne s našimi partnermi a zákazníkmi sme rástli a pomáhali im rozvíjať ich podnikanie, ako aj sprevádzať ich v bežnom živote. Sme hrdí na to, že sme súčasťou tohto skvelého príbehu úspešnej značky. Pokračujeme v našej ceste s odhodlaním, profesionalitou a vášňou pri zabezpečovaní mobility pre 21. storočie pre našich súčasných i budúcich klientov.
S úctou,
Jaroslav Hercog
Riaditeľ Škoda Auto Slovensko